|  |
| --- |
| **Herbas****PLUNGĖS RAJONO SAVIVALDYBĖS**  **TARYBA** |
| **SPRENDIMAS** |

**DĖL VIENKARTINIŲ, TIKSLINIŲ IR PERIODINIŲ PAŠALPŲ SKYRIMO IR MOKĖJIMO PLUNGĖS RAJONO SAVIVALDYBĖJE TVARKOS APRAŠO PATVIRTINIMO**

2019 m. kovo 21 d. Nr. T1-48

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 38 punktu, 18 straipsnio 1 dalimi, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Plungės rajono savivaldybės taryba nusprendžia:

1. Patvirtinti Vienkartinių, tikslinių ir periodinių pašalpų skyrimo ir mokėjimo Plungės rajono savivaldybėje tvarkos aprašą (pridedama).

2. Pripažinti netekusiais galios Plungės rajono savivaldybės tarybos 2016 m. vasario 11 d. sprendimą Nr. T1-17 „Dėl Plungės rajono savivaldybės vienkartinės socialinės paramos skyrimo ir mokėjimo tvarkos aprašo patvirtinimo“ ir jį keitusius sprendimus nuo 2019 m. balandžio 1 d.

3. Paskelbti šį sprendimą rajono spaudoje ir Savivaldybės interneto svetainėje [www.plunge.lt](http://www.plunge.lt) .

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2019 m. kovo 21 d.

sprendimu Nr. T1-48

V**IENKARTINIŲ, TIKSLINIŲ IR PERIODINIŲ PAŠALPŲ SKYRIMO IR MOKĖJIMO PLUNGĖS RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Vienkartinių, tikslinių ir periodinių pašalpų skyrimo ir mokėjimo Plungės rajono savivaldybėje tvarkos aprašas (toliau – Tvarkos aprašas) nustato vienkartinių, tikslinių ir periodinių pašalpų skyrimo sąlygas, dydžius, skyrimo ir mokėjimo tvarką.

2. Vienkartinės, tikslinės ir periodinės pašalpos skiriamos bendrai gyvenantiems asmenims arba vienam gyvenančiam asmeniui, deklaravusiems gyvenamąją vietą Plungės rajono savivaldybėje arba įtrauktiems į gyvenamosios vietos nedeklaravusių asmenų apskaitą Plungės rajono savivaldybėje (toliau – Savivaldybė), arba asmenims, nedeklaravusiems gyvenamosios vietos ir neįtrauktiems į gyvenamosios vietos nedeklaravusių asmenų apskaitą, bet faktiškai gyvenantiems Plungės rajono savivaldybėje.

3. Vienkartinės, tikslinės ir periodinės pašalpos skiriamos siekiant padėti bendrai gyvenantiems asmenims arba vienam gyvenančiam asmeniui, atsidūrusiam sunkioje materialinėje padėtyje, susidariusioje dėl įvykusios nelaimės, asmens sveikatos sutrikimų, kai nepakanka valstybės teikiamos socialinės paramos ir yra išnaudotos visos kitų pajamų gavimo galimybės bei artimųjų ar bendruomenės parama. Vienkartinės, tikslinės ir periodinės pašalpos padeda bendrai gyvenantiems asmenims ar vienam gyvenančiam asmeniui mažinti skurdo riziką, įveikti socialinę atskirtį.

4. Šiame Tvarkos apraše vartojamos sąvokos:

4.1. **vienkartinė pašalpa** – vienkartinio pobūdžio išmoka, skiriama nevertinant asmens pajamų;

4.2. **tikslinė pašalpa** – išmoka, skiriama asmeniui, patekusiam į sunkią materialinę padėtį, siekiant suteikti jam tikslinę paramą individualiu atveju;

4.3. **periodinė pašalpa** – išmoka, skiriama asmeniui, kurio gaunamos pajamos yra nepakankamos patenkinti būtiniausius jo poreikius;

4.4. **valstybės remiamos pajamos** (toliau – VRP) – teisės aktų nustatyta tvarka Lietuvos Respublikos Vyriausybės patvirtintas valstybės remiamų pajamų dydis;

4.5. **bazinė socialinė išmoka** (toliau – BSI) – teisės aktų nustatyta tvarka Lietuvos Respublikos Vyriausybės patvirtintas išmokos dydis.

5. Kitos šiame Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos piniginės socialinės paramos nepasiturintiems gyventojams įstatyme (toliau -Įstatymas).

6. Vienkartinė, tikslinė ar periodinė pašalpa mokama iš Savivaldybės biudžete socialinei paramai skirtų lėšų.

7. Šiuo Tvarkos aprašu privalo vadovautis Savivaldybės administracijos seniūnijos, Socialinės paramos skyrius, Buhalterinės apskaitos skyrius, Plungės socialinių paslaugų centras, Plungės krizių centras ir Vienkartinės, tikslinės, periodinės pašalpų skyrimo komisija (toliau – Komisija).

**II SKYRIUS**

**VIENKARTINĖS PAŠALPOS SKYRIMO ATVEJAI**

8. Vienkartinė pašalpa, atsižvelgiant į Savivaldybės finansines galimybes, gali būti skiriama bendrai gyvenantiems asmenims ar vienam gyvenančiam asmeniui, nevertinant pajamų, vieną kartą per metus šiais atvejais:

8.1. asmenims, sulaukusiems 100 ir daugiau metų sukakties proga seniūnų teikimu, nepriklausomai nuo jų gaunamų pajamų skiriama vienkartinė išmoka – 4 BSI (152 eurai);

8.2. pašalpa, gimus daugiau nei vienam vaikui, skiriama šeimoms per 6 mėnesius nuo gimimo dienos seniūnų ar Civilinės metrikacijos skyriaus vedėjo teikimu po 6 BSI (228 eurai) už kiekvieną gimusį vaiką;

8.3.asmens tapatybės dokumentams išsiimti skiriama asmenims, neturintiems lėšų arba ekstremaliais atvejais, neatsižvelgiant į gaunamas pajamas - iki 1 BSI (38 eurai)*;*

8.4. grįžus iš laisvės atėmimo vietų, kardomojo kalinimo vietų, socialinės ir psichologinės reabilitacijos įstaigų, kuriose išbuvo ne trumpiau kaip 6 mėnesius, skiriama asmenims, jeigu kreipiasi ne vėliau kaip per 2 mėnesius po sugrįžimo - iki 2 BSI (76 eurai).

9. Tikslinė pašalpa,atsižvelgiant į Savivaldybės finansines galimybes, gali būti skiriama asmeniui (šeimai), įvertinus buities ir gyvenimo sąlygas, gaunamas pajamas ir kitas turinčias reikšmės aplinkybes pašalpai gauti, vieną kartą per metus šiais atvejais:

9.1. Nukentėjus nuo gaisro ar stichinės nelaimės, atsižvelgiant į sudegusio ar sugadinto turto vertę ir patirtus nuostolius, pateikus atitinkamų įstaigų pažymas ar nuostolių įvertinimo aktą, pašalpa skiriama:

9.1.1. sudegus gyvenamajam būstui (namui), kuris yra vienintelis turimas gyvenamasis būstas ir asmuo nuolat jame gyvena, nepriklausomai nuo šeimos pajamų - iki 60 BSI (2 280 eurų);

9.1.2. sudegus ūkiniam pastatui ir jame esančiam turtui - iki 40 BSI (1520 eurų), jei bendrai gyvenančių asmenų pajamos neviršija 3 VRP (366 eurai) dydžio vienam asmeniui per mėnesį, o vieno gyvenančio asmens pajamos neviršija 4 VRP (488 eurai)dydžio per mėnesį;

9.1.3. sudegus ar sugadinus baldams ir namų apyvokos daiktams – iki 20 BSI (760 eurų), jei bendrai gyvenančių asmenų pajamos neviršija 3 VRP (366 eurai)dydžio vienam asmeniui per mėnesį o vieno gyvenančio asmens pajamos neviršija 4 VRP (488 eurai) dydžio per mėnesį.

9.2. Intensyvaus gydymo išlaidoms kompensuoti sunkios ligos, nurodytos Lietuvos Respublikos sveikatos apsaugos ministro įsakymu patvirtintame sunkių ligų sąraše, traumos ar sudėtingos operacijos atvejais, įvykusiais per paskutinius 12 mėnesių nuo prašymo skirti pašalpą dienos, atsižvelgiant į medicininių dokumentų išrašą (forma Nr. 027/a) arba stacionaro epikrizę bei į dokumentus, įrodančius patirtas gydymosi išlaidas, kai pajamos vienam šeimos nariui neviršija 4,0 VRP (488 eurai) dydžio per mėnesį, pašalpa skiriama iki 8 BSI (304 eurai)*.*

9.3. Gydymosi išlaidoms kompensuoti, nekompensuojamiesiems vaistams ir medicininėms priemonėms įsigyti, dantų protezavimo išlaidoms apmokėti, kai vidutinės bendrai gyvenančių asmenų pajamos neviršija 2 VRP (244 eurai)dydžio vienam asmeniui per mėnesį, pašalpa skiriama iki 4 BSĮ (152 eurai).

9.4. Privalomuoju sveikatos draudimu nedraustiems asmenims, atsidūrusiems krizinėje situacijoje, kai reikalingas stacionarus gydymas, apmokamos sveikatos draudimo išlaidos iki 4 BSI (152 eurai), lėšas pervedant Valstybinei ligonių kasai.

9.5. Socialinės rizikos asmenims, sergantiems priklausomybės nuo psichoaktyvių medžiagų ligomis, kai vidutinės bendrai gyvenančių asmenų pajamos neviršija 2 VRP (244 eurai) dydžio vienam asmeniui per mėnesį, apmokamos gydymo išlaidos iki 4 BSI (152 eurai)*.*

9.6. Skurdo ir sunkios materialinės padėties atveju pašalpa skiriama asmeniui, kai vidutinės bendrai gyvenančių asmenų pajamos neviršija 2 VRP (244 eurai) dydžio vienam asmeniui per mėnesį, pašalpa skiriama – iki 4 BSI (152 eurai)*.*

9.7. Maisto produktų rinkiniai (talonai maistui) krizinėje situacijoje atsidūrusiems asmenims, kurie neturi jokių pajamų arba mėnesinės pajamos yra ne didesnės už 1,5 VRP (183 eurai)dydžio, skiriami 1-2 kartus per metus iki 1 BSI (38 eurai) vertės.

9.8. Tikslinė pašalpa asmeniui arba šeimai gali būti skiriama kitais aukščiau išvardytais atvejais, kai pajamos viršija nurodytus dydžius, iki 3 BSI (114 eurų) dydžio, visiems Komisijos nariams pritarus.

9.9. Giminaičiams ar asmenims, laikinai savo šeimoje apgyvendinus vaiką, kuriam reikalinga globa (rūpyba), bet laikinoji globa (rūpyba) dar nenustatyta, išlaikymo išlaidoms apmokėti skiriama 0,3 BSI dydžio (11,4 euro) išmoka už kiekvieno vaiko faktiškai šeimoje gyventą dieną. Išmoka mokama gavus asmens prašymą, vaiko apgyvendinimo šeimoje aktą ir kitus apgyvendinimo faktą nusakančius dokumentus.

10. Periodinė pašalpa, atsižvelgiant į Savivaldybės finansines galimybes, gali būti skiriama socialinę atskirtį patiriančiam asmeniui, kurio gaunamos pajamos yra nepakankamos patenkinti būtiniausius jo poreikius šiais atvejais:

10.1. pagalbos pinigai mokami už kiekvieną šeimoje, šeimynoje globojamą vaiką po 3 BSI kiekvieną mėnesį, kurių teikimo sąlygos nustatytos atskiru Savivaldybės tarybos sprendimu;

10.2. apmokėti būsto nuomai ir komunalinių paslaugų išlaidas asmenims, patiriantiems socialinę riziką, kurie išėjo savarankiškai gyventi iš Plungės krizių centro, kai vidutinės vieno bendrai gyvenančio asmens pajamos neviršija 2 VRP dydžių, vieno gyvenančio asmens – 3 VRP dydžių. 2 BSI (76 eurai) dydžio pašalpa skiriama ir išmokama, vadovaujantis Plungės krizių centro siūlymu apmokėti patalpų nuomos, teikiamų paslaugų išlaidas, ne ilgiau kaip 3 mėn.;

10.3. kreditui, paimtam daugiabučiam namui atnaujinti (modernizuoti), ir palūkanoms apmokėti, mirus vienam iš bendrai gyvenusių asmenų (buto savininkui), kol bus tvarkomi būsto paveldėjimo dokumentai, bet ne ilgiau kaip 3 mėn. Periodinės pašalpos dydis – mokama kredito ir palūkanų suma, bet ne didesnė kaip 2 BSI dydžio.

11. Pareiškėjui kreipiantis dėl paramos gavimo, kai prašoma parama yra būtina ir didesnė negu numatyta Tvarkos apraše, Komisijai pritarus, prašymas gali būti teikiamas svarstyti Savivaldybės tarybai.

12. Turint nepanaudotų Savivaldybės biudžeto lėšų, atskiru Administracijos direktoriaus įsakymu gali būti skiriami maisto ir kitų prekių paketai mažas pajamas gaunantiems asmenims, gausioms ar neįgalius vaikus auginančioms šeimoms, taip pat globojamiems ir kitiems asmenims švenčių ir kitomis progomis.

13. Jei pašalpa neskiriama, pakartotinai dėl pašalpos skyrimo asmuo gali kreiptis po 3 mėnesių nuo prašymo svarstymo Komisijoje datos.

**III SKYRIUS**

**KREIPIMASIS DĖL PAŠALPŲ SKYRIMO**

14. Šeima ar vienas gyvenantis asmuo dėl vienkartinės, tikslinės ar periodinės pašalpos kreipiasi į Socialinės paramos skyrių, jei gyvena Plungės mieste, ar į seniūnijos specialistą socialiniam darbui pagal nuolatinę gyvenamąją vietą ir pateikia prašymą, nurodydamas pašalpos reikalingumo motyvus, asmens tapatybę patvirtinantį dokumentą ir, priklausomai nuo aplinkybių, šiuos dokumentus:

14.1. pažymas iš laisvės atėmimo ar reabilitacijos įstaigų;

14.2. pažymas apie gaisrus (stichines nelaimes);

14.3. gydytojų konsultacinės komisijos ar gydymo įstaigos pažymas apie sveikatos būklę ar atliktą operaciją;

14.4. kitus dokumentus, reikalingus pašalpai skirti, kurių nėra valstybės registruose ar kitose valstybės ar savivaldybių informacinėse sistemose;

14.5. pažymą apie darbingų bendrai gyvenančių asmenų (neatsižvelgiant į tai, kur jie deklaruoja gyvenamąją vietą) paskutinių 3 mėnesių iki kreipimosi pajamas arba kreipimosi mėnesio, jeigu palyginti su praėjusiais 3 mėnesiais pasikeitė pajamų šaltinis ir bendrai gyvenančių asmenų sudėtis.

15. Trūkstami dokumentai turi būti pateikti ne vėliau kaip per mėnesį nuo prašymo pateikimo dienos.

16. Asmuo, besikreipiantis dėl tikslinės ar periodinės pašalpos, privalo Socialinės paramos skyriaus specialistui ar seniūnijos specialistui socialiniam darbui sudaryti galimybę tikrinti jo gyvenimo sąlygas, užimtumą, leisti namuose surašyti buities ir gyvenimo sąlygų patikrinimo aktą, išskyrus tuos atvejus, kai kreipiasi asmuo dėl intensyvaus gydymo išlaidų kompensavimo (9.2 punktas) ar neturintis gyvenamosios vietos. Asmeniui neleidus namuose surašyti buities ir gyvenimo sąlygų patikrinimo akto, tikslinė ar periodinė pašalpa neskiriama.

17. Prašymai dėl vienkartinių, tikslinių ir periodinių pašalpų skyrimo registruojami Socialinės paramos skyriuje teisės aktų nustatyta tvarka ir kartu su papildomais dokumentais perduodami svarstyti Vienkartinės, tikslinės, periodinės pašalpų skyrimo komisijai.

18. Skiriant pašalpą į pajamas įskaitomos visų bendrai gyvenančių asmenų ar vieno gyvenančio asmens faktiškai gaunamos pajamos per mėnesį ir apskaičiuojamos pagal vidutines trijų praėjusių mėnesių iki kreipimosi arba pagal kreipimosi mėnesio pajamas vadovaujantis Įstatymo 18 straipsnyje nustatyta tvarka. Skiriant pašalpą į pareiškėjo pajamas taip pat įskaitomos tikslinės kompensacijos (slaugos, priežiūros), išmokos vaikams, stipendijos, subsidijos, pajamos iš žemės ūkio veiklos ir kitos lėšos. Atskirais atvejais, žymiai pasikeitus nuolat gaunamoms pajamoms, skaičiuojamos kreipimosi metu gaunamos pajamos.

19. Plungės mieste gyvenančių šeimų (asmenų) buities tyrimo aktus surašo ir pašalpos skyrimo tikslingumą nurodo Socialinės paramos skyriaus socialiniai darbuotojai, Plungės socialinių paslaugų centro, Plungės krizių centro ir sveikatos įstaigų socialiniai darbuotojai, seniūnijose gyvenančių šeimų buities tyrimo aktus surašo socialinio darbo organizatoriai, pašalpos skyrimo tikslingumą rekomenduoja seniūnai.

20. Specialistai, gavę duomenų, kad asmuo nuslėpė arba pateikė neteisingą informaciją apie gaunamas pajamas, bendrai gyvenančius asmenis, užimtumą ar kitus duomenis, turi teisę pareikalauti pateikti papildomus dokumentus, įrodančius pareiškėjo teisę į pašalpą. Jei asmuo nepateikia prašomos informacijos, asmens prašymas nesvarstomas.

**IV SKYRIUS**

**VIENKARTINIŲ, tikslinių ir PERIODINIŲ PAŠALPŲ SKYRIMO KOMISIJOS DARBO TVARKA**

21. Vienkartinės, tikslinės, periodinės pašalpų skyrimo komisija sudaroma šio Tvarkos aprašo galiojimo laikotarpiui iš 7 narių Savivaldybės administracijos direktoriaus įsakymu ir savo veikloje vadovaujasi šiuo Tvarkos aprašu. Atskirais atvejais ji turi teisę į Komisijos posėdžius pakviesti pareiškėjus ir buities tyrimo aktus surašiusius socialinius darbuotojus.

22. Komisija svarsto Plungės rajono gyventojų prašymus ir pateiktus dokumentus bei, atsižvelgusi į specialistų, surašiusių buities tyrimo ir gyvenimo sąlygų patikrinimo aktus dėl pašalpų skyrimo, įvertina pašalpos reikalingumą, apsprendžia pašalpos dydį bei teikimo būdą ir teikia Savivaldybės administracijos direktoriui siūlymą dėl pašalpos skyrimo (neskyrimo).

23. Komisijos pirmininkas organizuoja Komisijos darbą, šaukia Komisijos posėdžius ir jiems pirmininkauja. Jo nesant, Komisija iš Komisijos narių išsirenka posėdžio pirmininką.

24. Komisijos posėdžiai rengiami vieną kartą per mėnesį, posėdžiai teisėti, jeigu juose dalyvauja daugiau kaip pusė visų Komisijos narių.

25. Komisija svarstomais klausimais priima protokolinius nutarimus, kurie priimami posėdyje dalyvaujančių narių balsų dauguma atviru balsavimu. Balsams pasiskirsčius po lygiai, lemia posėdžio pirmininko balsas.

26. Komisijos posėdžiai protokoluojami; protokolus pasirašo Komisijos pirmininkas, posėdžio sekretorius ir posėdyje dalyvavę Komisijos nariai.

27. Komisijos darbo technines funkcijas atlieka Socialinės paramos skyriaus paskirtas socialinis darbuotojas.

28. Kiekvienas Komisijos narys už savo veiklą atsako Lietuvos Respublikos teisės aktų nustatyta tvarka**.**

**V SKYRIUS**

**VIENKARTINIŲ, tikslinių ir PERIODINIŲ PAŠALPŲ SKYRIMAS**

29. Vienkartinės, tikslinės, periodinės pašalpų skyrimo komisija svarsto:

29.1. gautus gyventojų prašymus vienkartinei, tikslinei ar periodinei pašalpai gauti;

29.2. savivaldybės seniūnų ir Civilinės metrikacijos skyriaus vedėjo teikimus dėl pašalpos skyrimo asmenims 100 ir daugiau metų sukakties proga bei šeimoje gimus dvynukams ar trynukams;

29.3. Socialinės paramos skyriaus teikimus dėl pašalpų skyrimo švenčių progomis.

30. Vienkartinės, tikslinės, periodinės pašalpų skyrimo komisija įvertina gyventojų prašymus, buities tyrimo aktuose nurodytas visas aplinkybes ir, atsižvelgdama į Savivaldybės finansavimo galimybes, nustato pašalpos dydį ir teikimo būdą. Asmenims (šeimoms), patyrusiems socialinę riziką arba nesugebantiems disponuoti pinigais ir naudojantiems pašalpas ne pagal paskirtį, Komisijos teikimu, pašalpa gali būti skiriama nepinigine forma.

31. Komisijos protokoliniai nutarimai skirti vienkartinę, tikslinę ar periodinę pašalpą, įforminama Plungės rajono savivaldybės administracijos direktorius įsakymu.

32. Sprendimus dėl vienkartinės pašalpos asmenims, grįžusiems iš įkalinimo įstaigų (8.4. papunktis), asmenims tapatybės dokumentams išsiimti (8.3. papunktis) bei maisto produktų rinkiniams gauti (9.7. papunktis) priima Socialinės paramos skyriaus vedėjas per10 kalendorinių dienųnuo prašymo gavimo dienos.

33. Gyventojų prašymai dėl pašalpų skyrimo apsvarstomi ne vėliau, kaip per vieną mėnesį nuo prašymo ir visų dokumentų gavimo dienos.

34. Vienkartinės, tikslinės, ar periodinės pašalpos gali būti neskiriamos, kai Savivaldybės biudžete nepakanka lėšų šiai paramai teikti.

**VI SKYRIUS**

**VIENKARTINIŲ, tikslinių ir PERIODINIŲ PAŠALPŲ IŠMOKĖJIMAS**

35. Vienkartinės, tikslinės ar periodinės pašalpos išmokamos iš Socialinės paramos skyriaus socialinėms pašalpoms skirtų lėšų. Pagal suformuotus mokėjimo žiniaraščius Buhalterinės apskaitos skyrius lėšas perveda į asmens nurodytą atsiskaitomąją sąskaitą Lietuvos Respublikos teritorijoje esančiame banke ar pašto skyriuje.

36. Paskirta, bet per 30 kalendorinių dienų neatsiimta, pašalpa grąžinama į Savivaldybės biudžetą.

37. Pašalpos, paskirtos asmenims nepinigine forma (maisto produktais ar prekių įsigijimo kortelėmis), teikimąorganizuoja Plungės socialinių paslaugų centras ir seniūnijos, kurios paruošia nustatytos vertės paketus ir išduoda pareiškėjams. Pašalpos nepinigine forma gali būti pervedamos į socialinę kortelę, apmokamos vaikų maitinimo išlaidos mokyklose ar dienos centruose, apmokamos suaugusių asmenų gydymosi išlaidos, apmokamos patirtos išlaidos pagal asmens pateiktas (išankstines) sąskaitas faktūras, kvitus, įsiskolinimo pažymas ir kitus dokumentus šių paslaugų teikėjams.

38. Socialinės paramos skyriaus atsakingas darbuotojas, gavęs įsakymus dėl vienkartinės, tikslinės ar periodinės pašalpos skyrimo, suveda informaciją į programą „Parama“ bei paruošia išmokėjimo dokumentus. Komisijos posėdžių protokolai, gyventojų prašymai saugomi kaip ir kiti piniginiai dokumentai įstatymų nustatyta tvarka.

39. Mirus asmeniui, kuriam paskirta vienkartinė, tikslinė ar periodinė pašalpa, ji neišmokama.

**VII SKYRIUS**

**BAIGIAMOSIOS NUOSTATOS**

40. Asmuo atsako už pateiktos informacijos ir pateiktų duomenų teisingumą.

41. Už vienkartinių, tikslinių ar periodinių pašalpų skyrimo reikalingumo įvertinimą ir tinkamą dokumentų įforminimą atsako Socialinės paramos skyriaus ir seniūnijų specialistai socialiniam darbui.

42. Lėšų, skirtų pašalpoms išmokėti, panaudojimo kontrolė vykdoma teisės aktų nustatyta tvarka.

43. Vienkartinės, tikslinės, periodinės pašalpų skyrimo komisijos nariai, Socialinės paramos skyriaus specialistai, seniūnijų specialistai ir kiti specialistai užtikrina asmenų paramai gauti pateiktų duomenų konfidencialumą ir atsako už Tvarkos aprašo reikalavimų nesilaikymą Lietuvos Respublikos teisės aktų nustatyta tvarka.

44. Savivaldybės administracijos direktoriaus sprendimai dėl vienkartinės, tikslinės ar periodinės pašalpos skyrimo arba neskyrimo skundžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_